Seun (17) val na sy dood in natuurreservaatFoto: Facebook via Immediate Medical. ŉ 17-jarige seun is Woensdag dood toe hy in die Helderberg Nattuurreservaat naby Somerset-Wes in die Wes-Kaap geval het. Kapt. FC van Wyk, woordvoerder van die polisie, het aan Maroela Media gesê die voorval het Woensdagmiddag plaasgevind. “Vier tieners, almal 17 jaar oud, het in die reservaat gaan stap,” het Van Wyk gesê. Volgens Van Wyk het die tieners omstreeks 12:00 die piek van die berg bereik en besluit om terug te draai omdat hulle nie meer water by hulle gehad het nie. Toe hulle op pad terug was, het een van die tieners amper geval en vir die res van die groep gesê om versigtig te wees omdat die paadjie glad is. “Een van die tieners het toe gegly en geval. Hy is op die toneel dood,” het Van Wyk gesê. Immediate Medical-nooddienste het op hul Facebook-blad gesê hulle het ŉ oproep ontvang dat ŉ persoon van ŉ hoogte geval het in die reservaat. Volgens die nooddiens was daar verskeie ambulansdienste op die toneel. “Alles moontlik is gedoen om die beseerde seun se lewe te red, maar hy het ongelukkig aan sy beserings beswyk en is op die toneel dood verklaar.” Die polisie doen ŉ geregtelike doodsondersoek.